ત્વચાના ક્લેન્ઝિંગની સાથે ત્વચાનું એક્સફોલિએશન પણ એટલું જ જરૂરી છે. એક્સફોલિએશન એટલે ત્વચાના મૃતકોષોને ઘસીને દૂર કરવાની પ્રક્રિયા. આમ તો આ કામ માટે આજકાલ બજારમાં જાતજાતનાં સ્ક્રબ્સ અને એક્સફોલિએટર્સ આસાનીથી ઉપલબ્ધ છે; પરંતુ જો તમારી ઇચ્છા એમાંનું કશું ન વાપરવાની હોય તો તમે ઘરે જ મૂળા અને કાકડી જેવા શાકનો ગર, ઓટ્સની પેસ્ટ અથવા સાદા ચણાના લોટમાં થોડું દૂધ અને લીંબુનો રસ ભેગાં કરી એનાથી પણ તમારી ત્વચાને એક્સફોલિએટ કરી શકો છો.